Številka: 84400-4/2019/6

Datum: 24. 10. 2019

**SPREMEMBE PROGRAMA**

**ODPRAVE POSLEDIC ŠKODE V GOSPODARSTVU**

**PO POPLAVAH V SLOVENIJI**

**V LETU 2018**

**(junij, julij, oktober)**

I

V Programu odprave posledic škode v gospodarstvu po poplavah v Sloveniji v letu 2018 (junij, julij, oktober) se v poglavju 2 z naslovom Pravna podlaga četrti in peti odstavek spremenita tako, da glasita:

»Ministrstvo za gospodarski razvoj in tehnologijo je v letu 2018 **pripravilo splošni program za odpravo posledic škode po naravnih nesrečah v gospodarstvu** oziroma shemo pomoči za odpravo posledic naravnih nesreč. Namen priprave te sheme pomoči je bil omogočiti, da se oškodovanim gospodarskim subjektom dodelijo sredstva za odpravo posledic naravne nesreče v najkrajšem možnem času in tako čim prej vzpostavi njihovo nadaljnje delovanje. Ministrstvo za finance je **4. 12. 2018 izdalo Mnenje o skladnosti sheme državne pomoči »Odprava posledic škode po naravnih nesrečah v gospodarstvu«** (številka sheme: BE02-2399245-2018). Zaradi potrebnih sprememb v naboru izločenih dejavnosti, navedenih v tem mnenju, je Ministrstvo za finance 30. 9. 2019 izdalo novo **Mnenje o skladnosti sheme državne pomoči »Odprava posledic škode po naravnih nesrečah v gospodarstvu« (številka sheme   
BE02-2399245-2018/I).** Shema zajema naravne nesreče, med drugim tudi poplave. Pomoč po sprejeti shemi je namenjena upravičenim gospodarskim subjektom (gospodarske družbe, samostojni podjetniki, posamezniki, ki samostojno opravljajo dejavnost, zadruge, zavodi) v vseh sektorjih, razen za dejavnosti, ki so v shemi državne pomoči izrecno izločene.

Pomoč po shemi državnih pomoči št. **BE02-2399245-2018/I** se ne dodeli za naslednje dejavnosti:

* primarni sektor kmetijske proizvodnje,
* sektor ribištva in akvakulture, kakor ju določa Uredba Evropskega parlamenta in Sveta (EU)   
  št. 1379/2013, in
* predelavo in trženje kmetijskih proizvodov, kadar je znesek pomoči določen na podlagi cen ali količine takih proizvodov, ki so kupljeni od primarnih proizvajalcev ali jih je dala na trg zadevna gospodarska družba, ali kadar je pomoč pogojena s tem, da je delno ali v celoti prenesena na primarne proizvajalce.«.

II

V Programu odprave posledic škode v gospodarstvu po poplavah v Sloveniji v letu 2018 (junij, julij, oktober) se poglavju 4.8 z naslovom Način izplačila sredstev za odpravo posledic škode v gospodarstvu prvi odstavek spremeni tako, da glasi:

»Upravičence po tem programu bo Ministrstvo za gospodarski razvoj in tehnologijo pozvalo, da v roku največ 45 dni pošljejo vlogo z izpolnjenimi obrazci in ustreznimi dokazili.«.